open-index/open-wikipedia-markdown huggingface dataset:
עמקו

**עַמקוּ** (גם **עַמְקִי**, במכתבי אל-עמארנה בתעתיק **עַמְקֻ** ו-**עַמְקִ**) היה אזור בדרום הבקאע בקעה במזרח לבנון. האזור מופיע במכתבי אל-עמארנה כ"ארץ עמקו", תוך התייחסות לערי המלך השוכנות באזור.

באזור שכנו מספר ערים, שהיו תחת שליטת מצרים בתקופת אל-עמארנה המאה ה-14 לפנה"ס. מושלי הערים נפגעו מניסיון ההשתלטות של האימפריה החתית, ומפעילותם של עזירו מממלכת אמורו, ואיתגמה מקדש שפעלו להתנתק ממצרים ולהסתפח כמדינות חסות של האימפריה החתית, תוך פגיעה בערי עמקו ושרפת הערים.
## מכתבי אל-עמארנה
האזור מוזכר במכתבים א"ע 53, 140, 170, 174, 175, 176 ו-363. המכתבים שייכים למספר פרשות הנדונות במכתבים. מכתב 53 הוא מכתבו של אַכִּיזִי מושל קַטנַה,  לאמנחותפ הרביעי מלך מצרים שניסה להישאר בחסות מצרים ולא להיכנע לשופילוליומש הראשון מלך האימפריה החתית, במכתבו הוא מתייחס למושלי ערים שכנות שנכנעו לשופילוליומש, תוך התייחסות גם לדַשַה מעמקו.

מכתבים 140 ו-170 שייכים לפרשת ניסיון ההשתלטות של עזירו מלך בממלכת אמורו על גבל. במכתב 140 מתלונן אילרפא מושל גבל למלך מצרים, על עזירו שפלש לצומור ואולסה שתיהן ערים בצפון חוף לבנון, ששכנו אחת ליד השנייה. ומתלונן שעזירו שלח את אנשיו אל איתגמה מושל קדש והתקיף את כל ארצות עמקו, ארצות המלך. במכתב 170, כותבים אחי עזירו אליו בהיותו במצרים ומספרים לו שהצבא החתי כבש את ארצות עמק עמקו.

מכתבים 174, 175, 176 ו-363 שייכים לפרשת איתגמה מושל קדש שכמו עזירו פעל כנגד האינטרסים של מצרים ונכנע למלך החתי. המכתבים הם מכתבי מושלי ערים שונות היושבים בעמקו למלך מצרים, והמתלוננים על פעילותו ועל כך שהעלה באש את ערי המלך. מכתב 174 הוא מכתבו של בִּיאֶרִי מושל חַשַבּוּ (אולי תל חַשבֶּה). מכתב 175 הוא מכתבו של אַילדַיַה מושל חַסִי (אולי תל חִזין מדרום לבעלבכ). מכתב 175 נכתב ממושל ששמו לא מופיע, הוא גם מבקש שמלך מצרים יישלח צבא סדיר כדי שיוכלו לשקם את ערי המלך שנשרפו והם יוכלו לגור בהם.

מכתב 363 (שנמצא מאוחר יותר באתרו), הוא מכתב שנמצא בשלמותו. זהו מכתבו של עַבּדִירִישֵה מושל עין-שַסִי למלך מצרים והוא נכתב משני צידי הלוח.

## הערות שוליים

קטגוריה:בקאע
קטגוריה:מקומות במכתבי אל-עמארנה
קטגוריה:לבנון: היסטוריה
וידיאנים

**וידיאנים** (באנגלית: **Vidiians**) הם גזע בדיוני המופיע ביקום הבדיוני של זיכיון "מסע בין כוכבים", בעיקר בסדרת הטלוויזיה "מסע בין כוכבים: וויאג'ר", שמקום מושבם הוא רביע דלתא. הווידיאנים סובלים ממגפה נקרוזית הנקראת "*Phage*". מקורו של השם של המחלה הוא מהמילה היוונית *phagein*, שפירושו "לאכול". האיברים הפנימיים של אנשים הסובלים מ-*Phage*, למעשה, טורפים את עצמם.

## סקירה רפואית ותרבותית
לווידיאנים יש טכנולוגיה רפואית הרבה יותר מתקדמת מאשר זו של צי הכוכבים, שכן הם חייבים כל זמן לבצע השתלות איברים על מנת להחליף את האיברים שלהם עם אחרים - לעיתים קרובות איברים שנגנבו - כדי להישאר בחיים. גופם נראה עשוי טלאים של עורות חייזרים שונים.

החל מפרק 5 של עונה 1 של "מסע בין כוכבים: וויאג'ר", הווידיאנים מתנגשים עם *[[וויאג'ר (NCC-74656)|וויאג'ר]]* וצוותה, בניסיונות שונים לגנוב את האיברים מהם. מאוחר יותר מתגלה כי האוכלוסייה הוידיאנית הכללית לא הייתה מודעת כלל לחטיפות האי-רצוניות של איברים, ידע שנשמר באופן הדוק על ידי השלטונות הוידיאניים. הווידיאנים אמרו שהם נאלצו לבצע פשיטות על איבריהם של גזעים אחרים מתוך ייאוש קיצוני, וכי לפני שה-*Phage* הכה בהם, הם היו גזע שקט ותרבותי של מדענים וחוקרים, בדומה לפדרציה.

[ימין|ממוזער|וידיאנים הלוקים במגפת ה-''Phage'', לאחר שעברו השתלות איברים רבות; מתוך הפרק "''Phage''" של "[מסע בין כוכבים: וויאג'ר", שנת 1995.]]
משום שמרבית הדמויות הוידיאניות שנראו במהלך הסדרה היו בשלבים מתקדמים של מחלת ה-*Phage*, הופעתם החיצונית הייתה טלאים של מי שעברו השתלות מרובות; יהיה זה נדיר מאוד לראות וידיאני בריא לחלוטין. וידיאני שכזה נראה פעם אחת בלבד במהלך הסדרה (כהולוגרמה), בפרק "*Lifesigns*".

השם הרשמי של הממשל הוידיאני הוא "אחווה וידיאנית" (*Vidiian Sodality*). וידיאני אשר מוטל עליו למצוא איברים להחלפה עבור חבר חולה או פצוע נקרא הונאטה (*Honatta*).

הפיזיולוגיה הקלינגונית התגלתה כעמידה ל-*Phage* ובאמצעות דגימות של רקמות קלינגוניות, מדענים וידיאנים מקווים למצוא טיפול למחלה; מאוחר יותר, בפרק "*Think Tank*" מהעונה החמישית של "מסע בין כוכבים: וויאג'ר", חייזר בשם קורוס יטען כי הקבוצה שלו מצאה תרופה ל-*Phage*.

## קישורים חיצוניים

* Vidiian באתר Memory Alpha (ויקי מסע בין כוכבים)

קטגוריה:מסע בין כוכבים - גזעים
רוקסן דוסון

**רוקסן דוסון** (שמה המלא באנגלית: **Roxann Dawson**; נולדה ב-11 בספטמבר 1958) היא שחקנית, מפיקה ובמאית אמריקאית, המוכרת בעיקר כב'לאנה טורס מסדרת הטלוויזיה "מסע בין כוכבים: וויאג'ר".

## קריירה
### משחק
בשנת 1980 קיבלה דוסון תואר שני מאוניברסיטת קליפורניה בברקלי. העבודה המקצועית הראשונה שלה כשחקנית הייתה בהפקה של "שורת המקהלה" בברודוויי. היא המשיכה בקריירת במהלך שנות ה-80 ושנות ה-90, כאשר מדי פעם הופיעה בתפקיד קטן בקולנוע או בטלוויזיה.

בשנת 1994 דוסון החלה לגלם את דמותה של ב'לאנה טורס, המהנדסת החצי-אנושית חצי-קלינגונית בסדרת הטלוויזיה "מסע בין כוכבים: וויאג'ר", תפקיד אותו גילמה במשך כל שבע עונות התוכנית. עבור עבודתה בתוכנית הזאת, היא קיבלה מועמדויות לפרס אלמה שלוש שנים ברציפות (1998-2000), ובשנת 2001 קיבלה פרס אלמה על הישג מיוחד.

בין תפקידיה הטלוויזיוניים השונים כלולות הופעות בסדרות "Nightingales", "משמר המפרץ", "המפענחת", "Matlock", "Jake and the Fatman", "The Untouchables", "Any Day Now", "ללא עקבות", "The Lyon's Den", "The Division", הגרסה האמריקאית של "Coupling" וסדרת המדע הבדיוני "שבעה ימים". כמו כן היא העניקה את קולה לפרק של "מסע בין כוכבים: אנטרפרייז".

### בימוי והפקה
בזמן עבודתה כשחקנית ב"מסע בין כוכבים: וויאג'ר", דוסון ביימה לראשונה את אחד מפרקי עונה 6 של הסדרה - "*Riddles*", ששודר בספטמבר 1999. מאוחר יותר, דוסון ביימה את החלק השני של הפרק הכפול "*Workforce*" בעונה 7 של סדרה זו, וכן מספר פרקים של "מסע בין כוכבים: אנטרפרייז".

כמו כן, היא ביימה פרקים של "מכושפות", "The O.C.", "Close to Home" (בו היא ביימה את שחקן מסע בין כוכבים קונור טריניר), "אבודים", ,גיבורים", "הות'ורן", "המפענחת", "פשע מן העבר", "Caprica" (בהפקת רונלד ד. מור, מפיק במסע בין כוכבים), "המנטליסט" ו-"טרמיי". בשנת 2010 היא ביימה את הפרק "Teacher and Pupils" של עונה 2 של הסדרה "שקר לי", ואת הפרק "On Tap" של עונה 2 של הסדרה "האישה הטובה". ב-2018 ביימה את הפרק השישי במספר של הסדרה "The Chi" ברשת שואוטיים.

דוסון שימשה כמפיקה בסדרות "*Scandal*", "*Crossing Jordan*" ו-"*Cold Case*".

בשנת 2019 ביימה את סרט הדרמה הנוצרי "Breakthrough" בבימוי בכורה לאחר שנים של בימוי סדרות טלוויזיה.

בשנת 2023 ביימה את פרק הבכורה של סדרת הקומדיה השחורה "סיפור האימה של דולורס רואץ'" מבית אמזון פריים וידאו.

בשנת 2024 ביימה שני פרקים מתוך סדרת המותחן והמד"ב "חומר אפל" (אנ') של רשת אפל TV פלוס.

### כתיבה
המחזה הראשון שכתבה דוסון, *Passage Through the Heart*, הועלה לראשונה בשנת 1997 באוניברסיטת מינסוטה. היא גם כתבה, ביחד עם דניאל גרהאם, טרילוגיה של רומני מדע בדיוני, *Entering Tenebrea* (), *Tenebrea's Hope* (), ו-*Tenebrea Rising* ( -03611-4).

## קישורים חיצוניים

* 

## הערות שוליים

קטגוריה:שחקניות קולנוע וטלוויזיה אמריקאיות
קטגוריה:שחקני קולנוע וטלוויזיה אמריקאים
קטגוריה:בוגרות אוניברסיטת קליפורניה בברקלי
קטגוריה:בוגרי אוניברסיטת קליפורניה בברקלי
קטגוריה:אמריקאיות שנולדו ב-1958
קטגוריה:אמריקאים שנולדו ב-1958
משה דוקטורי

**משה דוקטורי** (נולד ב-6 בספטמבר 1933) כיהן כיושב ראש המועצה האזורית גזר, יושב ראש רשות ניקוז "אילון-שורק", וחבר הנהלה במספר ארגונים ומוסדות ציבור.

## ביוגרפיה
נולד בירושלים למשפחה קשת יום, בן לרחל, עקרת בית ורחמים, נוטר שהתנדב לצבא הבריטי, במהלך מלחמת העולם השנייה, ופועל במפעל לייצור לבנים. דוקטורי למד בתלמוד תורה "מזרחי". כנער בתקופת המנדט יצא לפעולות מחתרתיות, אימוני קפא"פ   ומטווחים במסגרת הגדנ"ע וההגנה ועבד במכירת עיתונים בירושלים. במלחמת השחרור סייע לכוחות הלוחמים בירושלים בהעברת מסרים בין עמדות. בשנת 1948 עם קום המדינה עבד במחלקת ההסברה של הסוכנות היהודית לארץ ישראל בירושלים. בשנת 1949 עלה לקרקע עם הוריו וחברי גרעין יעז"ק לחורבות הכפר הערבי אלבריה, והיה ממקימי מושב עזריה, שם מתגורר גם כיום. בשנת 1954 עבר הכשרת רכזי משקים. במקביל לעיסוקיו הציבוריים, מנהל דוקטורי במשך עשרות שנים משק חקלאי פעיל. כמו כן היה מחלוצי ייצור החשמל הסולארי בישראל.

דוקטורי התגייס לצה"ל בשנת 1951 ושירת בחטיבת הראל כלוחם ומפקד, והיה לחייל הראשון שהתגייס ממושב עזריה. במלחמת ששת הימים השתתף בקרבות לשחרור ירושלים וברמת הגולן. ב 31 באוקטובר 1971 נפצע כאשר רכב הסיור שבו נהג עלה על מוקש מערבית לרפיח, על אף פציעתו והיותו נבחר ציבור המשיך להתנדב לשירות מילואים ביחידה קרבית עד לשנת 1985.

### פעילות ציבורית
דוקטורי כיהן כחבר מליאת והנהלת מועצה אזורית גזר משנת 1953 ועד 1968, במקביל בשנת 1955 נבחר לחבר ועד ויו"ר ועד מושב עזריה וכיהן בתפקיד עד 1962, ובהמשך גם כמזכיר המושב. במקביל היה פעיל בהסתדרות הפועלים החקלאיים ומועמד ברשימת הבחירות המרכזית לוועידה החקלאית ברשימת מפא"י ובלתי מפלגתיים, בהמשך לבקשתו של סגן שר החקלאות בן ציון חלפון נתמנה למזכיר חוץ במושב גבעתי ואחר כך כמזכיר משמר השבעה. דוקטורי נבחר לשלוש קדנציות כיושב ראש מועצה אזורית גזר (1968–1980).

בשנים אלו חלו פיתוח ובנייה מואצת במועצה, נסללו כבישים, הותקנה תאורת רחובות, נבנו מועדונים, הוקמו בתי ספר יסודיים, ספרייה אזורית, מגרשי ספורט ומקלטים ציבוריים, הוקם בית העלמין האזורי, הוקמה תזמורת נוער אזורי והורחבו השירותים הקהילתיים במושבים ובקיבוצים של המועצה. עוד ביוזמתו החלו לפעול לראשונה קווי תחבורה ציבורית שנכנסו לתוך היישובים, והחל לראשונה פינוי אשפה מרוכז מהיישובים. בנוסף דוקטורי היה היוזם והמייסד של היישוב הקהילתי בית חשמונאי ובהמשך פעל להקמת היישוב כרמי יוסף וכן פעל להסדרת מעמד היישוב הקהילתי גני הדר, בנוסף יזם דוקטורי אימוץ של בה"ד 6 ובסיס משמר הגבול בבית חורון על ידי המועצה האזורית. במקביל כיהן כחבר הוועדה המקומית לתכנון ובניה "לודים", ויושב ראש "שדות גזר", אגודה שיתופית חקלאית לפיתוח אזור גזר.

לאחר סיום תפקידו כיהן דוקטורי כיושב ראש רשות ניקוז "אילון-שורק" (1980–1997). כן היה במשך שלושה עשורים חבר הנהלה באיגוד ערים לשירותי כבאות והצלה 'אילון' וגזבר האיגוד, תפקיד אותו מילא בהתנדבות. דוקטורי כיהן כיושב ראש ועדת הבחירות למועצה אזורית גזר בבחירות מוניציפליות בחמש מערכות הבחירות בשנים 2004, 2009, 2013, 2018 ו 2024.

## חיים אישיים
נשוי לנועה (בת מינה וד"ר עמנואל לפין ונכדת ד"ר אבא לפין), ואב לחמישה ילדים. כלתו, יעל מיבר דוקטורי נרצחה בפיגוע ירי ב-1 בינואר 1998.

## הערות שוליים

קטגוריה:ראשי המועצה האזורית גזר
קטגוריה:אנשי המושב
קטגוריה:אנשי היישוב ילידי הארץ
קטגוריה:ירושלים: אישים
קטגוריה:חיילי חיל השריון במלחמת ששת הימים
קטגוריה:מייסדי מושבים
קטגוריה:עובדי הסוכנות היהודית
קטגוריה:משמר השבעה: אישים
קטגוריה:עזריה: אישים
קטגוריה:ישראלים שנולדו ב-1933
אנתוני מונטגומרי

**אנתוני דוויין מונטגומרי** (באנגלית: **Anthony Dwayne Montgomery**; נולד ב-2 ביוני 1972) הוא שחקן קולנוע וטלוויזיה אמריקאי. הוא ידוע בעיקר בגין גילום דמותו של סג"ם טרוויס מייוות'ר בסדרת המדע בדיוני הטלוויזיונית של UPN "מסע בין כוכבים: אנטרפרייז" (סדרת הטלוויזיה בלייב אקשן החמישית בזיכיון "מסע בין כוכבים"). מונטגומרי הוא נכדו של מוזיקאי הג'אז וס מונטגומרי. הוא סיים לימודיו באוניברסיטת בול סטייט (Ball State) עם תואר בתיאטרון ודרמה. במשך זמן קצר לאחר סיום לימודיו, מונטגומרי ביצע מופעי סטנד-אפ, לפני שעזב לקליפורניה.

התפקיד הראשי הראשון שלו היה בפרודיית אימה בשם "*Leprechaun: In the Hood*" בשנת 2000. היה לו תפקיד חוזר בסדרת הטלוויזיה "*Popular*", לפני שלוהק בשנת 2001 ל"מסע בין כוכבים: אנטרפרייז". בשנת 2004 הוא חזר להופיע על הבמה, בלוס אנג'לס, בהפקת "*Dutchman*" מאת לירוי ג'ונס; כמו כן, הוא חזר להופעות סטנד-אפ. בקיץ 2005 הוא חזר לאינדיאנה, לככב בהפקה תיאטרלית לצורך גיוס כספים למטרות צדקה.

מונטגומרי הפיק תקליטור אחד מהמוזיקה שלו, "*...What You Know About*", הכולל ארבעה שירים שעוסקים בנושאים של "מסע בין כוכבים". הוא מתארח באופן קבוע בכנסי מעריצים של "מסע בין כוכבים". מונטגומרי הוא תלמיד נלהב של אמנויות לחימה, ומתרגל הפקידו. הוא גם למד קוגה ריו נין ג'וטסו. בחודש אפריל 2007 אנתוני מונטגומרי חתם עם חברת תקליטים המבוססת בגרמניה. אלבום הבכורה שלו בהיפ הופ, "*.A.T*", שוחרר בנובמבר 2008.

בשנת 2007, מונטגומרי כיכב בסרט "*I'm Through with White Girls (The Inevitable Undoing of Jay Brooks)*".

בחודש ינואר 2009, מונטגומרי הופיע בפרק של סדרת "האוס" ברשת "פוקס".

בשנים 2020–2024 גילם את הכומר אלייז'ה בסדרת דרמת הפשע "The Family Business" של רשת BET. 

## קישורים חיצוניים

* 

* Anthony Montgomery באתר Memory Alpha (ויקי מסע בין כוכבים)

## הערות שוליים

קטגוריה:שחקני קולנוע וטלוויזיה אמריקאים
קטגוריה:בוגרי אוניברסיטת המדינה של בול
קטגוריה:אמריקאים שנולדו ב-1971
ורד (פירושונים)

קטגוריה:שמות משפחה עבריים
קטגוריה:שמות פרטיים עבריים לנשים
קטגוריה:שמות פרטיים שמקורם בצמחים
כוריקיוס מעזה

**כוריקיוס מעזה** (ביוונית: **Χορίκιος**) היה סופיסט ונואם, תלמידו של פרוקופיוס מעזה, שחי בעזה בין סוף המאה ה-5 ומחצית המאה ה-6.
הוא ירש את מקומו של פרוקופיוס כראש בית הספר לרטוריקה בעזה  במחצית הראשונה של המאה ה-6.

כוריקיוס פעל בעיקר בתקופתו של קיסר האימפריה הביזנטית  אנסטסיוס הראשון. נשמרו מספר מועט של דרשות שנשא, של חיבורים שכתב ויש אזכורים לחיבורים נוספים.
בין היתר כתב "פנגיריקוס" (נאום הספד) על פרוקופיוס, יצירה שהפכה למופת של רטוריקה.

## הערות שוליים

## קישורים חיצוניים

קטגוריה:סופרים ביזנטים
קטגוריה:עזה: אישים
האן מיונג-סוק

**האן מיונג-סוק** (בקוריאנית: **한명숙**; ) היא פוליטיקאית דרום קוריאנית. בוגרת אוניברסיטת אווה לנשים שבסיאול שם קיבלה תואר בספרות צרפתית.

במקור השתייכה למפלגת UNDP, כנבחרת מחוז אילסאן. כיהנה בראשות ממשלת קוריאה הדרומית מאפריל 2006 עד מרס 2007, והייתה האישה היחידה ששרתה בתפקיד זה.

הודיעה על התמודדותה לנשיאות קוריאה הדרומית בבחירות בשנת 2007, אך לא נבחרה. ב-15 בינואר 2007 הפכה למנהיגת מפלגת האופוזיציה המרכזית.

## קישורים חיצוניים

## הערות שוליים

קטגוריה:פוליטיקאים דרום קוריאנים
קטגוריה:נשים בראשות ממשלה
קטגוריה:ראשי ממשלות
קטגוריה:חברי האספה הלאומית של קוריאה הדרומית
קטגוריה:ראשי ממשלת קוריאה הדרומית
קטגוריה:דרום קוריאניות שנולדו ב-1944
קטגוריה:דרום קוריאנים שנולדו ב-1944
סבסטיאן שו

**סבסטיאן שו** (באנגלית: **Sebastian Shaw**) הוא דמות בדיונית של נבל-על מוטאנט המופיעה בחוברות הקומיקס אקס-מן ביקום מארוול קומיקס. דמותו הופיעה לראשונה בחוברת *Uncanny X-Men #129* מינואר 1980, ונוצרה על ידי הכותב כריס קלרמונט והאמן ג'ון ביירן.

סבסטיאן שו הוא מוטאנט בעל היכולת לספוג אנרגיה ולהפוך אותה לכוח פיזי גולמי. מנהיג לשעבר של סניף ניו יורק של מועדון הלפייר, חברה סודית אקסקלוסיבית שמבקשת לשלוט בסדרי העולם. כלפי חוץ, הוא איש עסקים מכובד ואדם רגיל. מימן בעבר את תוכנית זקיפי הסנטינל. במהלך אירועי "אוטופיה", אמה פרוסט (המלכה הלבנה לשעבר של מועדון הלפייר) מוחקת את זכרונו של שו, והוא מצטרף בהמשך לקבוצת האורות של הופ סאמרס.

דמותו של סבסטיאן שו מדורגת במקום ה-55 ברשימת מאה נבלי-העל הגדולים של כל הזמנים, לפי אתר IGN. את דמותו של שו בסרט הלייב אקשן "אקס-מן: ההתחלה" מגלם השחקן קווין בייקון. דמותו הופיעה בסדרות האנימציה "אקס-מן: סדרת האנימציה" ו"אקס-מן 97", בדיבובו של טרוויס ווילינגהם.

## קישורים חיצוניים
* דף הדמות באתר הרשמי של מארוול קומיקס
* דף הדמות בפרויקט פאנדום של מארוול קומיקס

## הערות שוליים

קטגוריה:נבלי על במארוול קומיקס
קטגוריה:אקס-מן: דמויות
לגיון (קומיקס)

**לגיון** (באנגלית: **Legion**, גם "ליג'יון") הוא דמות בדיונית של נבל-על מוטאנט שמופיעה בחוברות הקומיקס אקס-מן ביקום מארוול קומיקס. דמותו הופיעה לראשונה בחוברת *New Mutants #25* ממרץ 1985, ונוצרה על ידי הכותב כריס קלרמונט והמאייר ביל סנקביץ.

ליג'יון הוא האלטר אגו של דייוויד צ'ארלס הולר, בנם המוטאנט של צ'ארלס אקסבייר וניצולת שואה בשם גבריאל הולר, בה טיפל כאשר עבד בבית חולים פסיכיאטרי בישראל. הוא חולה במחלה מנטלית חמורה, בין היתר הפרעת זהות דיסוציאטיבית, כאשר כל אחת מאישיויותיו שולטת בכוח-על שונה. הוא גדל בפריז עם אמו, ללא ידיעת אביו על קיומו. בסיפורים בהם הוא מופיע התמה המרכזית היא מרירות כלפי אביו, וב"מסעו של ליג'יון" הוא ניסה לשנות את תדמיתו בעיני אביו. כוחותיו התפתחו לראשונה בעקבות טראומה מהתקפת טרור. הוא שרף את מוחם של הטרוריסטים וספג לתוכו את אישיותו של מנהיגם, ג'מאיל קאראמי. כיוון שנקשר לאחרים בזמן מותם, מצבו הוגדר קטטוני, והוא הושאר לטיפולה של מוירה מק'טאגרט במתקן הרפואי שלה באי מיואר. הטראומה גרמה לאישיותו של דייוויד להתפצל, וכל אישיות שלטה בתחום אחר שבכוחותיו המוטאנטים.

קאראמי נאבק במשך השנים להפריד את תודעתו מזו של דייוויד. באמצעות כוחותיו הטלפתיים של דייוויד, קאראמי מיזג את כל האישיויות לתוך אישיותו המרכזית של דייוויד. כמה מהאישיויות התנגדו לקאראמי. שתיים מתוכם התבררו כמאתגרות במיוחד - ההרפתקן ג'ק ויין שמשתלט על הכוח הטלקינטי של דייוויד, והנערה המרדנית סינדי, ששולטת בכוח הפירוקינטי של דייוויד. ויין התכוון להשמיד את תודעתו של קאראמי כדי לשמר את קיומו העצמאי בתוך מוחו של דייוויד. אף אישיות לא הצליחה להשתלט, וקאראמי, ויין וסינדי ממשיכים להתקיים במוחו הרדום של דייוויד. בזמן בו שהה באי מיואר, דייוויד התעורר מהתרדמת שלו, ובהמשך השתלט עליו מלך הצללים, שמשתמש בכוחותיו של דייוויד כדי להגביר את השנאה בעולם.

בפברואר 2016 עלתה סדרת הטלוויזיה "לגיון" מבית פוקס המבוססת על לגיון ברשת הבת FX האמריקאית. את דמותו של דייוויד מגלם השחקן דן סטיבנס, ובתפקידים הראשיים לצידו מככבות השחקניות רייצ'ל קלר, אוברי פלזה וג'ין סמארט. הסדרה לא מתרחשת ביקום סדרת סרטי אקס-מן, אלא היא עומדת בפני עצמה.

## קישורים חיצוניים
* דף הדמות באתר הרשמי של מארוול קומיקס
* דף הדמות בפרויקט פאנדום של מארוול קומיקס

קטגוריה:נבלי על במארוול קומיקס
קטגוריה:אקס-מן: דמויות
אקסודוס (קומיקס)

**אקסודוס** (באנגלית: **Exodus**) הוא דמות בדיונית של נבל-על מוטאנט שמופיעה בחוברות הקומיקס אקס-מן ביקום מארוול קומיקס. דמותו הופיעה לראשונה בחוברת *X-Factor #92* מיולי 1993, ונוצרה על ידי הכותב סקוט לובדל והמאייר ג'ו קסאדה. 

אקסודוס הוא האלטר אגו של בנט דופרי, חלוץ ואיש חזון מצרפת של המאה ה-12 אשר הפך לצלבן והתחבר לאיאובר גרינגטון, האביר השחור של אותה תקופה. השניים ערכו מסע בחיפוש אחר מגדל הכוח, מקום מושבו של פרעה הנצחי בעקבה. כאשר דיין ויטמן - האביר השחור של העידן המודרני - השתגר חזרה בזמן למאה ה-12 יחד עם סרסי מהנצחיים, הוא השתלט על גופו של איאובר ונטש את המסע, למרבה זעמו של דופרי. לאחר שדופרי נדד דרך סופות חול אימתניות למשך שעות, הוא שמע קול מסתורי ששאל אותו אם הוא מעוניין לסכן את הכל בשביל להפוך לאחד מהחזקים. לאחר מכן, דופרי עמד במבחן וכוחותיו המוטאנטים התפתחו לראשונה. בינתיים, ויטמן וסירסי נלכדו בידי אפוקליפס ודופרי הופיע בפניהם בתור אקסודוס והצטווה בידי אפוקליפס להרוג את חברו למסע. דופרי סירב ואף קרא לו אל כזב, ובתגובה אפוקליפס הפשיט אותו מכוחותיו ונעל אותו בקריפטה שבהרי האלפים. בתקופת המאה ה-20, אקסודוס נמצא בידי מגנטו, ששחרר אותו ולקח אותו עמו לאבלון. 

עד מהרה, אקסודוס הפך ליד ימינו של מגנטו, והחליף את פביאן קורטז. כשצ'ארלס אקסבייר מחק את זכרונו של מגנטו באירועי אונסלוט, אקסודוס נטל את המנהיגות על קבוצת השוליות. בעקבות אירועי בית אם, אקסודוס הוא אחד הבודדים ששמר על כוחותיו המוטאנטים, ואף מוגדר כמסוכן ביותר. מאוחר יותר, הוא ושותפו הדלוק נשלחו בידי מריה היל לתקוף את המוטאנט העצמתי מתיו מאלוי, שהרג את הדלוק ולפי רייצ'ל סאמרס הותיר את אקסודוס בתרדמת.

כחלק מהמיתוג מחדש של כותרי האקס-מן "שחר אקס" משנים 2020-2019, דופרי קיבל הזמנה להשתכן באי קרקואה, שהפך למקום מפלט למוטאנטים, ונעשה חבר המועצה השקטה של קרקואה.

## קישורים חיצוניים
* דף הדמות באתר הרשמי של מארוול קומיקס
* דף הדמות בפרויקט פאנדום של מארוול קומיקס

קטגוריה:נבלי על במארוול קומיקס
קטגוריה:אקס-מן: דמויות
סטרייף

**סטרייף** (באנגלית: **Stryfe**) הוא דמות בדיונית של נבל-על מוטאנט שהופיעה בחוברות הקומיקס אקס-מן ביקום מארוול קומיקס. דמותו הופיעה לראשונה בחוברת *New Mutants #87* ממרץ 1990, ונוצרה על ידי הכותב לואיס סימונסון והמאייר רוב לייפלד.

סטרייף הוא האלטר אגו של נייתן סאמרס, שיבוט שנוצר מהתבנית הגנטית של נייתן כריסטופר סאמרס, בנם של סקוט סאמרס ומדלין פריור-סאמרס ממציאות חלופית. כאשר אפוקליפס האלמותי מדביק את הרך הנולד בווירוס טכנו-אורגני, אישה מהעתיד הרחוק מופיעה בפני סייקלופס וג'ין גריי ומציגה את עצמה בשם אסקאני. היא מודיעה להם כי היא יכולה להציל את הילד, וזאת על ידי שיבוטו ועצירת התקדמות הווירוס. אפוקליפס וכוחותיו מתקיפים את מקום מושבה וחוטפים את השיבוט. אפוקליפס מגדל אותו כילדו שלו, ומתכוון להשתמש בגופו כמארח. כאשר הוא מנסה להעביר את ישותו אליו, הוא מגלה כי סטרייף למעשה שיבוט, ואין הוא מתוכנן להכיל את ישותו של אפוקליפס. בבגרותו, דעתו של סטרייף נטרפה עליו והוא נשבע לנקום במי שאותם חשב להוריו האמיתיים (סייקלופס וג'ין גריי) ובאפוקליפס. 

הוא האנטגוניסט הראשי בקשתות הסיפור "שירת התליין" משנת 1992, ו"מלחמת המשיח" של שנת 2009.

## קישורים חיצוניים
* דף הדמות באתר הרשמי של מארוול קומיקס
* דף הדמות בפרויקט פאנדום של מארוול קומיקס

קטגוריה:נבלי על במארוול קומיקס
קטגוריה:אקס-מן: דמויות
פלנקס (קומיקס)

ה**פלנקס** (באנגלית: **Phalanx**) הוא גזע קיברנטי בדיוני שמופיע בחוברות הקומיקס ביקום מארוול קומיקס. הגזע הופיע לראשונה בחוברת *Uncanny X-Men #305* מאפריל 1994, ונוצר על ידי הכותב סקוט לובדל והמאיירת ג'אן דורסמה. הגזע התעמת רבות עם קבוצות האקס, לרבות אקס-מן, אקס פקטור, אקסקליבר ואקס פורס. לפלנקס מוח כוורתי משותף, וחברי הגזע מחוברים אחד לשני במערכת דמוית טלפתיה.

עיצובם של הפלנקס דומה לזה של גזע הטק-נארכי (שחבר האקס-מן וורלוק מתוכם), שנוצר בידי הכותב כריס קלרמונט והמאייר ביל סנקביץ. הפלנקס נוצרו כאשר צורות חיים אורגניות של בני אדם שונאי מוטאנטים הודבקו בווירוס הטכנו-אורגני שמקורו בגזע הטק-נארכי. הם מעבירים את תוחלת חייהם בניסיון להדביק אחרים בטרם יגיעו למסה קריטית. בזמן זה, הם יוצרים מבנה של מגדל בבל כדי ליצור קשר עם הטק-נארכי. אולם, הטק-נארכי מחשיבים את הפלנקס למעשה תועבה. הם משמידים את הקן של הפלנקס דרך המרת הכוכב כולו לחומר טכנו-אורגני ושאיבת האנרגיה שבו. 

בעלילות השמדה: כיבוש, ההמשך לאירועי השמדה, זן חדש של גזע הפלנקס משמש כאויב עיקרי לגיבורים הגלקטיים של  יקום מארוול. הם ניסו להתחיל היכן שהנבל אניהילוס הפסיק. כאשר אימפריית הקרי ניסתה לבחון את מערך ההגנה החדש שלה, הפלנקס הצליחו להשחית את התכנות של המערכות ובכך להקיף את שטחי אימפריית הקרי בשדה כוח בלתי חדיר. הם גם השתמשו בווירוס טכנו-אורגני, אשר הופך יצורים אורגניים לפלנקס הנמצאים תחת שליטתם ולחברים במטריצה המחשבתית היחידה שלהם.

המונח פלנקס משמעו מערך צבאי מרובע, במיוחד בלוחמת יוון העתיקה. הפלנקס המורכב מיחידות חיל רגלים החמושים בחניתות, מוטות, או נשק מסוג זה. המונח גם מתייחס לקיר מחולק המרכיב יחידה שלמה, ובמובן זה מתנהל הגזע החייזרי.

## ראו גם
* הבורג - גזע בדיוני ביקום מסע בין כוכבים

## קישורים חיצוניים
* דף הגזע בפרויקט פאנדום של מארוול קומיקס

קטגוריה:נבלי על במארוול קומיקס
קטגוריה:אקס-מן: דמויות
קטגוריה:חוצנים בקומיקס
תחיה ליברזון

**תחיה ליברזון** (1886, דווינסק, רוסיה – 9 באוקטובר 1974, דגניה א') הייתה מחלוצי העלייה השנייה. ממתיישבי "קבוצת הכיבוש" באום ג'וני וממייסדי מושב נהלל.

## תולדותיה
תחיה נולדה ב-1886 בשם חיינה ליברזון בעיר דווינסק שברוסיה, לשמואל ושרה רבקה ליברזון והייתה ילדה שנייה במשפחה של 3 בנים ו-3 בנות. כבר בגיל 9 הייתה פעילה בתנועת חובבי ציון בעירה שם סייעה בגיוס כספים. בגיל 13 הצטרפה לאגודת צעירי ציון ועסקה במכירת בולי קק"ל והשתתפה בפעילות ציונית.

ב-1905 עלתה ליברזון לארץ ישראל בתחילת העלייה השנייה. עבדה כפועלת חקלאית בפתח תקווה ובחוות כנרת. הצטרפה אל "קבוצת הכיבוש" באום ג'וני, באתר שבו הוקמה אחר כך קבוצת דגניה א'. עברה לחוות מגדל ואחר כך חזרה אל כנרת אל חוות העלמות בניהולה של חנה מייזל. ליברזון הייתה ממייסדות מושב נהלל שם הקימה משק חקלאי עצמאי וניהלה אותו בכוחות עצמה בשנים 1922–1932. בשל קשיים, עברה לירושלים, עבדה כ-20 שנה בתנובה והתגוררה בעיר עד 1955. בשנת 1970 התפרסמה האוטוביוגרפיה שלה, "פרקי חיים".

## מורשתה
ליברזון השתלבה במאבק כנגד אפליית נשים ובמאבקן של נשות העליות הראשונות (במיוחד העלייה השנייה) להתקבל על ידי החלוצים הגברים כשוות בין שווים. אותן נשים ניסו לשנות את התפיסה הא-שוויונית כלפי הנשים, שהביאו העולים מארצות מוצאם, לפיה תפקידן לבשל, לתפור ולתמוך בגברים. במאבקה על מעמדה כעובדת אדמה עצמאית בעלת משק חקלאי תרמה ליברזון לביסוס מקומן המרכזי של הנשים בחברה החלוצית. על כך אמרה:

## ספרה
* **פרקי חיים**, תל אביב: תרבות וחינוך, תשל"א 1970.

## לקריאה נוספת
* יעקב שביט, יעקב גולדשטיין, חיים באר (עורכים), הערך "תחיה ליברסון", בתוך: **[[לקסיקון האישים של ארץ ישראל, 1948-1799]]**, תל אביב: הוצאת עם עובד, 1983.
* נחמן תמיר, **אנשי העלייה השנייה - כרך ג**', הוצאת המרכז לתרבות וחינוך של הסתדרות העובדים, 1971, עמודים 53-68

## קישורים חיצוניים
* תחיה ליברזון באתר דגניה א' (מאורכב)
* תחיה ליברזון באתר אלבום יזרעאל (אורכב)

## הערות שוליים

קטגוריה:מייסדות נהלל
קטגוריה:נשות העלייה השנייה
קטגוריה:אנשי העלייה השנייה
קטגוריה:ישראליות ילידות האימפריה הרוסית
קטגוריה:ישראלים ילידי האימפריה הרוסית
קטגוריה:אישים הקבורים בדגניה א'
קטגוריה:ישראליות שנולדו ב-1886
קטגוריה:ישראלים שנולדו ב-1886
קטגוריה:ישראליות שנפטרו ב-1974
קטגוריה:ישראלים שנפטרו ב-1974
צ'ריקובר

**צֶ'ריקוֹבֶר** הוא שם משפחה שפירושו 'בן העיירה צ'ריקאו' שבבלארוס, בהגייתה הפולנית צ'ריקוב.
רוס לינץ'

**רוס שור לינץ**' (באנגלית: **Ross Shor Lynch**; נולד ב-29 בדצמבר 1995) הוא שחקן, זמר ומוזיקאי אמריקאי.

ידוע בשל תפקידיו בתור אוסטין מון בסדרת הטלוויזיה "אוסטין ואלי" (2011–2016) של ערוץ דיסני, בריידי מהסרט המקורי של ערוץ דיסני, "חוף מהסרטים" (2013) ובהמשכו "חוף מהסרטים 2" (2015) ובתור הארווי קינקל מהסדרה "הרפתקאותיה המצמררות של סברינה" (2018–2020).

לינץ' מנגן בגיטרה, פסנתר ותופים, היה חבר בלהקה R5, ובפברואר 2018 הקים את הלהקה The Driver Era .

## ביוגרפיה
לינץ' נולד וגדל בליטלטון, קולורדו. בנם של מארק וסטורמי לינץ' ואחיהם של רייקר לינץ', ריידל לינץ' ורוקי לינץ'. הוא למד בחינוך ביתי מכיתה ד'. בשנת 2009 הוא הקים את להקת הפופ-רוק "R5", יחד עם אחיו רייקר ורוקי, אחותו ריידל, וידיד המשפחה, אלינגטון ראטליף.

הוא ולהקתו התחילו להתפרסם בשנת 2010 כשהוציאו מיני אלבום שנקרא *Ready Set RocK*.

## קריירה
בתחילת 2011 לינץ' לוהק לתוכנית הטלוויזיה "אוסטין ואלי" בערוץ דיסני, והוא מגלם בה את התפקיד הראשי - אוסטין מון, זמר מתבגר, שהופך בין-לילה לסנסציה אחרי העלאת סרטונו לאינטרנט. התוכנית שודרה לראשונה בדצמבר 2011 בארצות הברית, ויצאה בעונה שנייה באוקטובר 2012. לתוכנית זו 4 עונות.

בשנת 2013 שיחק לינץ' בסרט של ערוץ דיסני, "חוף מהסרטים", בו הוא מגלם את הדמות הראשית, בריידי. הסרט יצא לאקרנים בקיץ 2013. לקראת סוף שנת 2014 השתתף בצילומים ל-"חוף מהסרטים 2" ששודר לראשונה בערוץ דיסני בקיץ 2015.

בשנת 2014 לינץ' השתתף כשחקן אורח בסרט "החבובות - מבוקשות" כנער פרחים.

בשנת 2015 התארח בשני פרקים של הטלנובלה הארגנטינאית "ויולטה". באותה שנה ביצע הופעת אורח בסדרה "העולם של ריילי" בתפקיד אוסטין מון.

בשנת 2017 גילם את הרוצח הסדרתי ג'פרי דאהמר בסרט הביוגרפי "My Friend Dahmer".

בשנת 2018 השתתף רוס בסרט "מה הסטטוס".באותה שנה החל לשחק בתפקיד ראשי את דמותו של הארווי קינקל בסדרה "הרפתקאותיה המצמררות של סברינה" של רשת נטפליקס. הסדרה בוטלה ב-2020 לאחר ארבע עונות.

## חיים אישיים
ב-2015 התחיל רוס בזוגיות עם הדוגמנית קורטני איטון, אשר נמשכה כשנתיים.

## פילמוגרפיה
### קולנוע

### טלוויזיה

## פרסים ומועמדויות

## קישורים חיצוניים

* 

* אתר הלהקה R5 

קטגוריה:ערוץ דיסני: שחקנים ומנחים
קטגוריה:שחקני קולנוע וטלוויזיה אמריקאים
קטגוריה:שחקנים ילדים אמריקאים
קטגוריה:זמרים אמריקאים
קטגוריה:זמרי פופ אמריקאים
קטגוריה:מוזיקאים אמריקאים
קטגוריה:גיטריסטים אמריקאים
קטגוריה:זוכי פרס בחירת הנוער
קטגוריה:אמני הוליווד רקורדס
קטגוריה:אמריקאים שנולדו ב-1995
אירוויזיון הילדים 2012

**תחרות הזמר [[אירוויזיון הילדים]] לשנת 2012** היא תחרות השירים לילדים העשירית במספר של רשת השידור "אירוויזיון" מטעם איגוד השידור האירופי. התחרות נערכה ב-1 בדצמבר 2012 בהיכל המוזיקה היינקן באמסטרדם שבהולנד. המדינה הזוכה הייתה אוקראינה, בפעם הראשונה בתולדות התחרות. בתחרות זו השתתפו שלוש מדינות חדשות: ישראל, אלבניה ואזרבייג'ן.

## המשלחת הישראלית
את ישראל יצגה בתחרות להקת kids.il . הלהקה הוקמה במיוחד לקראת התחרות, וחבריה הם ליבי פנקר, עדי מסילתי, טלי סורוקין, דניאל פרוז'נסקי, עדי ביטי (שעזבה את הלהקה לאחר התחרות והוחלפה בבר צמח) ועדאל קורשוב, שנבחרו באודישן. חבר השופטים כלל, לצד מוזיקאים, גם נציגים של רשות השידור, משרד החינוך ומועצת התלמידים הארצית. השיר הישראלי, **תנו למוזיקה לנצח**, נכתב והולחן בידי הילדים עצמם, עם אוהד חיטמן.

## מבצעים חוזרים בתחרות
החל מאירוויזיון הילדים 2011 הותר לזמרים שהשתתפו בעבר בתחרות לחזור ולהשתתף בתחרות כמיצגי מדינתם או מדינות אחרות בשל בקשות מהמשלחת הרוסית.

## טבלת המשתתפים

### מדינות אחרות
*  בולגריה - רשות השידור הבולגרית הודיעו כי הם לא ישתתפו בתחרות, אך היא מתכננת חזרה בעתיד.
*  ליטא - רשות השידור הליטאית הודיעה שהם לא ישתתפו בשנה זאת עקב שידורים אחרים שצריכים מימון.
*  לטביה - רשות השידור הלטבית הודיעו כי לא ישתתפו בתחרות הנוכחית מסיבות כלכליות.
*  מקדוניה - רשות השידור המקדונית הודיעה שהם לא ישתתפו בשל קשיים כלכלים והמקום האחרון בשנה הקודמת.
*  נורווגיה - רשות השידור הנורווגית הודיעה שנורווגיה לא תשתתף בתחרות לשנת 2012 בשל חוק המתיר לזמרים מקצועיים להשתתף. .
*  פורטוגל -רשות השידור הפורטוגזית הודיעה שפורטוגל לא תשתתף בשל סיבות כלכליות.

## מוסרי הניקוד
בשנה זו לראשונה החליטו על הוספת חבר מושבעים המורכב ממשתתפי עבר באירוויזיון הילדים בשל העובדה ששאר השופטים במדינות הם מבוגרים.
*חבר השופטים של הילדים-ראלף מקנבאך (זוכה אירוויזיון הילדים 2009)
* בלארוס-מריה דרוזדובה (תלמידת כיתה ו במינסק)
* שוודיה-ליאה גולסטררום (זמרת)
* אזרבייג'ן-לילה הג'ילי
* בלגיה-פמקה וארשורן (נציגת בלגיה באירוויזיון הילדים 2011)
* רוסיה-ולנטין סדיקי (שחקן ומגיש הנקודות ב-2011)
* ישראל-מעיין אלוני
* אלבניה-קאידה דרבישי (זמרת, השתתפה בקדם באלבניה)
* ארמניה-מיכאל (מיקה) ורוסיאן (נציג ארמניה באירוויזיון הילדים 2015)
* אוקראינה-קריסטל (נציגת אוקראינה באירוויזיון הילדים 2011)
* גאורגיה-להקת הממתקים (זוכות אירוויזיון הילדים 2011)
* מולדובה-פליציה גנוצ'י (זמרת)
* הולנד-לידואי לוט (זמרת, השתתפה בקדם בהולנד)

## קישורים חיצוניים

* 
* 
* 
* 

## הערות שוליים

2012
קטגוריה:2012 במוזיקה
קטגוריה:אמסטרדם: תרבות
קטגוריה:אמסטרדם: היסטוריה
קטגוריה:הולנד: תרבות
קטגוריה:2012 באירופה
גבעת הצלבים

שמאל|ממוזער|250px|גבעת הצלבים
250px|ממוזער|שמאל|גבעת הצלבים
**גבעת הצלבים** (בליטאית: **Kryžių kalnas**) או **תל יורגאיצ'יאי** (**Jurgaičių piliakalnis**) הוא אתר צליינות קתולי, השוכן כ-12 ק"מ צפונית-מזרחית לעיר שיאוליאי בצפון ליטא. במקום שוכנת גבעה קטנה, באורך של 60 מטרים וברוחב של כ-45 מטרים, אליה נוהגים הולכי רגל להגיע ולהניח צלבים. עם השנים החלו מונחים באתר גם קרוסיפיקסים, פסלי מרים, תמונות ופסלים של פטריוטים ליטאים ומחרוזות תפילה נוצריות. מספר הצלבים באתר מוערך בדרך כלל בכ-100,000, אם כי יש הטוענים כי הוא כפול. מקורו המדויק של הנוהג אינו ידוע, אך מקובל שהחל באופן ספונטני לאחר התקוממות נובמבר בשנים 1830-1831.

## היסטוריה
גבעת הצלבים נזכרה לראשונה בכתובים בשנת 1850 וצוין כי ניצבו בה 17 צלבים; אך מקובל שהצלבים הראשונים הונחו באתר בו שכנה קודם לכן מצודת יורגאיצ'יאי-דומנטאי (Jurgaičiai-Domantai), כבר ב-1831. הצלבים הונחו בידי קרוביהם של קורבנות התקוממות נובמבר שהתחוללה בשנים 1831-1830, לאחר שממשלת האימפריה הרוסית מנעה מהם לקוברם. צלבים נוספים הונחו במקום לאחר מרד ינואר בשנת 1863. בתחילת המאה ה-20 כבר נודעה הגבעה כמקום קדוש, ונהגו בה עריכת מיסות והתייחדות.

בתקופת השלטון הסובייטי בליטא, הפך האתר לסמל להתנגדות למשטר, וזה ראה בו גורם חתרני. לפחות בשתי הזדמנויות, ב-1961 ובין השנים 1975-1973, פגעו השלטונות באתר והשמידו אלפי צלבים: צלבי עץ שוברו או נשרפו, צלבי מתכת נלקחו מהמקום לשם שימוש בחומר הגלם וצלבי אבן שוברו ונקברו. בולדוזרים פקדו את הגבעה מספר פעמים ופגעו בה. בשנים שלאחר מכן הרסו השלטונות צלבים באתר בטיעון שהם חסרי ערך אמנותי, אסרו על הגעה למקום בשל חשש לכך שהוא נגוע במגפה וחסמו את הדרכים המובילות אליו. על האתר הוצבה שמירה משטרתית ובשנים 1979-1978 ניסו השלטונות להציף את השטח.

לאחר שינוי האקלים הפוליטי בברית המועצות החל שמה של הגבעה להיוודע ברחבי ליטא כולה ומחוץ לה, וספירה שנערכה ב-1990 גלתה כי באתר כ-55,500 צלבים. ב-7 בספטמבר 1993 ערך האפיפיור יוחנן פאולוס השני ביקור במקום ונשא דרשה, ושנה לאחר מכן פנה אל המסדר הפרנציסקני בבקשה כי יקימו מבדד סמוך לגבעה. זה נבנה כ-300 מטרים מצפון לאתר ונחנך ב-7 ביולי 2000. מאז 1997 נוהג טקס התייחדות באתר בכל יום ראשון הלפני האחרון בחודש יולי.

## קישורים חיצוניים

* 
* Šiauliai City and the Hill of Crosses
* Hill of Crosses

## הערות שוליים

קטגוריה:ליטא: מבנים
קטגוריה:נצרות: אתרי עלייה לרגל
קטגוריה:נצרות קתולית
קטגוריה:מחוז שיאוליאי
שלמה יצחקי (סטטיסטיקאי)

**שלמה יצחקי** (17 בינואר 1944 – 17 באפריל 2023) היה כלכלן, כיהן בתפקיד הסטטיסטיקן הממשלתי (הממונה על הלשכה המרכזית לסטטיסטיקה) מנובמבר 2001 ועד סוף 2012.
## קורות חיים
יצחקי נולד בבגדאד, עיראק ב-1944, ועלה לישראל כשהיה כבן 7 בשנת 1951. למד ל-3 תארים מהאוניברסיטה העברית בירושלים ואת התואר דוקטור קיבל ב-1976. הוא מומחה במימון ציבורי.

בשנים 1977-1975 התמחה באוניברסיטת הרווארד. הוא היה פרופסור במחלקה לכלכלה של האוניברסיטה העברית בירושלים, בה היה חבר סגל משנת 1971. יצחקי פרסם למעלה מ-100 מחקרים בכתבי עת אקדמיים בתחומי הכלכלה, סטטיסטיקה, אקונומטריקה, מימון וסוציולוגיה. מחקריו התמקדו בחלוקת הכנסות, כלכלה ציבורית ואקונומטריקה. לצד מאמריו פרסם גם 2 ספרים.

הוא שימש גם יועץ לוועדת בן שחר (1975) והיה חבר בוועדת בן בסט (2000) - שתי הוועדות עסקו ברפורמה במס הכנסה. שימש כמנהל מכון פאלק למחקר כלכלי, מיסודה של המחלקה לכלכלה באוניברסיטה העברית, בשנים 1995–1998, וכמנהל פורום ספיר למדיניות כלכלית, המשותף גם לאוניברסיטת תל אביב, בשנים 1993–1994.

כיהן כמדען אורח בקרן המטבע הבינלאומית בשנת 1994, וכן בלשכה הלאומית למחקר כלכלי של ארצות הברית. יעץ למחלקות של הבנק העולמי.

בנובמבר 2001 התמנה לסטטיסטיקן הממשלתי בישראל. בתפקידו זה כיהן עד סוף 2012. במקביל המשיך לכהן באוניברסיטה במשרה חלקית מספר שנים נוספות.

בתקופת כהונתו כסטטיסטיקן הממשלתי בלשכה המרכזית לסטטיסטיקה קידם את הלמ״ס, בין היתר במעבר לשיטה חדשנית בביצוע מפקד האוכלוסין. לאחר הצטרפות ישראל ל-OECD הלמ”ס הצטרף לארגונים סטטיסטיים בינלאומיים. במהלך כהונתו עמד בראשות שתי ועדות לקביעת מדדי עוני (ועדות יצחקי לקביעת מדדי עוני) שהמליצו על מדדי עוני נוספים חלקם הביאו בחשבון גם העברות בעין. יצחקי זכה בפרס איגוד ישראלי לעיבוד נתונים.

יצחקי לא היסס לבקר את מדיניות הממשלה והעלמת ופרסום נתונים לא נכונים. בין היתר אמר במסיבת עיתונאים כי הוא "חושש שנתוני העוני שמופקים מנתוני הלמ"ס אינם נכונים משום שבארבע השנים האחרונות ביטוח לאומי מספק לנו נתונים רק כאשר הדבר מקובל עליו. טענת ביטוח לאומי שהוא נמנע מהעברת הנתונים כדי להגן על פרטיות האזרחים נשמעת לי כבדיחה. הפרשנות פה היא שאסור להטריד משרד ממשלתי".

הוא מתח ביקורת חריפה על הפרטת מערך הפנסיה, וכינה אותה "שוד הפנסיה הגדול".

לאחר סיום עבודתו בלמ״ס לימד במכון לב ובמכללת הדסה.

## חיים אישיים
יצחקי התגורר בירושלים. הוא היה נשוי, עד לפטירתו, לרוחמה. לבני הזוג נולדו בן גיא יצחקי ובת נילי גפן, ונכדים.

יצחקי נפטר לאחר מחלה ממושכת ב-18 באפריל ב-2023 בירושלים.

## קישורים חיצוניים

* 
* שלמה יצחקי 2023-1944, המחלקה לכלכלה ע״ש משפחת בוגן, האוניברסיטה העברית
* 
* 
* 
* 

## הערות שוליים

קטגוריה:בעלי תואר דוקטור מהאוניברסיטה העברית בירושלים
קטגוריה:ישראלים ילידי עיראק
קטגוריה:כלכלנים ישראלים
קטגוריה:סגל האוניברסיטה העברית בירושלים: כלכלה
קטגוריה:סגל הלשכה המרכזית לסטטיסטיקה
קטגוריה:סטטיסטיקאים ישראלים
קטגוריה:עולים בשנות ה-1950
קטגוריה:ירושלים: אישים
קטגוריה:ישראלים שנולדו ב-1944
קטגוריה:ישראלים שנפטרו ב-2023
אלכסנדרו סובורוב

**אלכסנדרו סובורוב** (נולד ב-2 בפברואר 1987 בקישינב, מולדובה) הוא כדורגלן מולדובי המשחק בעמדת הקשר בספינטול גיאורגה מליגת העל המולדבית ובנבחרת מולדובה.

סובורוב התחיל את הקריירה שלו בשריף טירספול ועלה לבוגרים לראשונה ב-2002. ב-2007 עבר לפ.צ. טירספול וכעבור שנתיים חזר לקבוצת נעוריו. ב-2010 חתם בקרקוביה קרקוב. לזכותו של סובורוב 42 הופעות ו-5 שערים במדי נבחרת מולדובה.

בינואר 2013 חתם באקדמיקה קישינב ובקיץ  עבר למורדוביה סרנסק.

## קישורים חיצוניים

קטגוריה:כדורגלנים מולדובנים
קטגוריה:קשרי כדורגל מולדובנים
קטגוריה:קישינב: כדורגלנים
קטגוריה:כדורגלני שריף טירספול
קטגוריה:כדורגלני קרקוביה קרקוב
קטגוריה:כדורגלני מורדוביה סרנסק
קטגוריה:כדורגלני מילסאמי אורחיי
קטגוריה:כדורגלני זאריה בלץ
קטגוריה:כדורגלני נבחרת מולדובה
קטגוריה:ספורטאים מולדובנים בפולין
קטגוריה:ספורטאים מולדובנים ברוסיה
קטגוריה:מולדובנים שנולדו ב-1987
אביבה מרקס

**אביבה מרקס** (נולדה ב-17 בינואר 1932) היא שחקנית וזמרת ישראלית-בריטית.

## ביוגרפיה
מרקס נולדה, גדלה והתחנכה בלונדון שבבריטניה. היא בת למשפחה ירושלמית ותיקה, בתו של רב. גדלה בבית יהודי דתי בבלומסברי שבמרכז לונדון.

בנעוריה הייתה לחברת "השומר הצעיר", ובגיל 16 הגיעה לישראל כמתנדבת בקיבוץ ולאחר מכן גם התגייסה לצה"ל והייתה בצוות הראשון של להקת פיקוד הצפון.
לאחר שחרורה מהצבא שבה לאנגליה ולמדה משחק באקדמיה המלכותית לאמנות הדרמה בלונדון.

מרקס שיחקה בלונדון בתיאטרון ובטלוויזיה וכן הופיעה בתיאטרונים בארצות הברית, קנדה ודרום אפריקה. ב-1962 הגיעה ארצה ושיחקה בתיאטרון הקאמרי בהצגות: "הזמנה לארמון", "גלילאו" ו"פונדק הרוחות".

ב-1967, מיד לאחר מלחמת ששת הימים, עלתה לישראל לצמיתות. שיחקה בתיאטרון הקאמרי, הבימה בית ליסין, תיאטרון הספרייה ועוד.
בהבימה שיחקה בהצגות: "הביתה הביתה", "על קלות דעת וצביעות", "הצוענים של יפו", "רק אתמול", "צ'כוב צ'כובה", "מכתבים מוונציה" ועוד.

ב-1966 הוציאה תקליט של שירים בעברית "נשיקות מתוקות מיין".

ב-1975 הנחתה בבית הנשיא טקס הצגת ציורי ילדים בנושא שלום.

ב-1977 זכתה באיטליה בתחרות "האישה האידיאלית".

בשנת 1979 פוטרה מ"הבימה", והופיעה בשתי הצגות יחיד באנגלית: "אור מופלא" ("A Lovely Light"), מסכת על פי שיריה של עדנה סנט וינסנט מיליי מאת דורותי סטיקני , ו"לשוב הביתה". היא הופיעה איתן בישראל, ארצות הברית, קנדה ודרום אפריקה.

בשנת 2015 השתתפה בסרט "הרני מוחלת" שהפיקה טלי אברהמי.

הופיעה בסרטים ובתוכניות טלוויזיה: "ששים שעות לסואץ" (1967), "המטרה טיראן" (1968), "בלומפילד" (1971), "הבלש האמיץ שוורץ" (1973), "גן עדן" (1982), "רצח בשבת בבוקר" (1991), "הגברת ינקלובה" (2017) ועוד. בין היתר, שיחקה בסדרות הטלוויזיה "דבי בבית החולים" (1978), "המסעדה הגדולה" (1985), "תמונות יפואיות" (1996), "אחד העם 101" (2010), "החיים זה לא הכל" (2011), "סברי מרנן" (2013), "כפולים" (2018) ו"לאבד את אליס" (2020).

מרקס הייתה נשואה לאל"ם פנחס נוי (אלוש), בעל עיטור הגבורה, עד למותו ב-2016, והיא אל-הורית.

## קישורים חיצוניים

* 
* אביבה מרקסבאתר הבימה
* 
* 
* 
* 
* 
* 
* 

## הערות שוליים

קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:שחקניות קולנוע וטלוויזיה ישראליות
קטגוריה:עולות לאחר קום המדינה: 1948–1950
קטגוריה:עולים לאחר קום המדינה: 1948–1950
קטגוריה:עולות בשנות ה-1960
קטגוריה:עולים בשנות ה-1960
קטגוריה:בוגרות השומר הצעיר
קטגוריה:בוגרי השומר הצעיר
קטגוריה:שחקניות קולנוע חרדי
קטגוריה:זמרות ישראליות
קטגוריה:זמרים ישראלים
קטגוריה:חברות להקת פיקוד הצפון
קטגוריה:חברי להקת פיקוד הצפון
קטגוריה:אל-הוריות ישראליות
קטגוריה:אל-הוריים ישראלים
קטגוריה:ישראליות שנולדו ב-1932
קטגוריה:ישראלים שנולדו ב-1932
לילה כלכלי

**לילה כלכלי** הייתה תוכנית אקטואליה כלכלית ישראלית בהגשת גדי סוקניק. התוכנית שודרה מדי לילה בין מרץ 2009 עד ה-28 בפברואר 2017 בערוץ 10. בעבר הנחה את התוכנית שרון גל.

## היסטוריה
התוכנית שודרה ממרץ 2009 עד 28 בפברואר 2017. בתוכנית שודרו כתבות של צוות התוכנית בנושאי כלכלה, צרכנות, רכב, תרבות, פנאי ועוד, ונערכו דיונים קצרים בהשתתפות פרשנים כלכליים קבועים ומתחלפים. התוכנית כללה לאורך השנים גם פינת ביקורת מסעדות בהגשת ניב גלבוע.

שרון גל הגיש את התוכנית מתחילת שידורה ועד מאי 2013. גל, יוזם התוכנית, שהיה מעורב גם בבחירת התכנים וביצירתם, התפטר ב-15 במאי 2013 מערוץ 10. בעקבות ההתפטרות, מונה העיתונאי דב גיל-הר למגיש באופן זמני. כמו כן הגישו את התוכנית לעיתים מתן חודורוב וניב גלבוע. ב-30 ביוני 2013 החל גדי סוקניק להגיש את התוכנית באופן קבוע.

התוכנית האחרונה שודרה ב-28 בפברואר 2017. לטענת קברניטי ערוץ 10, ביטול התוכנית, שמונה שנים לאחר תחילת שידורה, בה כחלק מהיערכות הערוץ לשינויים בשוק הטלוויזיה ופיצול הערוץ המתחרה, ערוץ 2. במקומה של התוכנית, הוארכה התוכנית "היום שהיה" מחצי שעה לכ-45 דקות, ונוסף לה חלק העוסק בענייני כלכלה, אשר שומר על השם "לילה כלכלי".

## צוות התוכנית

## קישורים חיצוניים
* לילה כלכלי עם גדי סוקניק - אתר האינטרנט של התוכנית
* 
* 
* 
* 
* דני גוטווין, גבולות הביקורת של ערוץ 10 או: למה הורידו את "לילה כלכלי"?, באתר המקום הכי חם בגיהנום, 8 בפברואר 2017

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:תוכניות טלוויזיה ישראליות
קטגוריה:תוכניות חדשות ואקטואליה
קטגוריה:תוכניות טלוויזיה ישראליות שעלו לשידור בשנת 2009
קטגוריה:ערוץ עשר: תוכניות וסדרות
קטגוריה:עיתונות כלכלית
ג'ק קרושן

**ג'ק ג'וזף קרושן** (באנגלית: ** Jack Kruschen**;  20 במרץ 1922 – 4 באפריל 2002) היה שחקן קולנוע וטלוויזיה יהודי-קנדי שהיה מועמד פרס אוסקר לשחקן המשנה הטוב ביותר לשנת 1960 על תפקידו בסרט "הדירה".

## ביוגרפיה
קרושון נולד בעיר ויניפג שבפרובינציית מניטובה, קנדה להורים ממוצא יהודי-רוסי.
החל את הקריירה שלו ברדיו עוד כאשר היה תלמיד תיכון, שידר ברדיו עבור כוחות צבא לוחמים בשנות ה-40 וה-50.
קיבל הכרה רבה בזכות תפקידיו הקבועים בסדרות הרדיו " Broadway Is My Beat", "Escape ו"Pete Kelly's Blues".

החל את דרכו בקולנוע בשנת 1949 כשחקן משנה בסרטו של ג'ון פארו "אדום, חם וכחול".
החל לעצב את הקריירה שלו בשנות ה-50 בזכות תפקידיו בסרטים "מלחמת העולמות" בתפקיד סלבטורה, "הכוכב העצבני האדום" בתור סם ג'ייקובס מצוות החללית, "אבוט וקוסטלו נוסעים למאדים" ו"כסף מהבית".
צבר תאוצה כשחקן אופי בשנת 1960 בזכות הופעתו בדרמה הקומית של בילי ויילדר "הדירה" בתפקיד ד"ר דרייפוס, עלייה הועמד קרושן לפרס אוסקר לשחקן המשנה הטוב ביותר.

בשנות ה-60 שיחק קרושן בקומדיה המוזיקלית "מולי בראון הבלתי נלאית" בתפקיד קריסמס מורגן המעסיק את מרגרט בראון (דבי ריינולדס), במערבון "מקלינטוק!" לצד ג'ון ויין, בקומדיה "אהובי חזור אלי" בתפקיד ד"ר לינוס טיילר, בסרט המוזיקלי "לך אחר החלום הזה" בכיכובו של אלביס פרסלי בו שיחק בתור המהמר קרמין ובמותחן הפסיכולוגי "פסגת הפחד".
השתתף בשנותיו המאוחרות בסדרות טלוויזיה רבות ובקומדיות מצליחות משנות ה-70 כמו "ברווז השווה מיליון" ו"המשטרה משתוללת" בתפקיד רד מאיירס העבריין אותו חוקר הבלש בין (אלן ארקין).

לקרושן היו שני ילדים מאשתו הראשונה מריג'ו אולמן, נישא במהלך חייו לשתי נשים נוספות: ויולט מורניג עד למותה ולמרי פנטר עד לפטירתו של קרושן ב-2 באפריל 2002.

## פילמוגרפיה נבחרת
* מלחמת העולמות (1953)
* ג'ולי (1956)
* הכוכב העצבני האדום (1959)
* המסע האחרון (1960)
* שבע דרכים מהשקיעה (1960)
* הדירה (1960)
* אהובי חזור אלי (1961)
* לך אחר החלום הזה (1962)
* פסגת הפחד (1962)
* מקלינטוק! (1963)
* מולי בראון הבלתי נלאית (1964)
* בריג'יט היקרה (1965)
* קפריס (1967)
* ברווז השווה מיליון (1971)
* המשטרה משתוללת (1974)
* מעודדות השטן (1977)
* מתחת לקשת בענן (1981)
* עד שהגעת (1997)

## קישורים חיצוניים

* 

קטגוריה:שחקני קולנוע וטלוויזיה יהודים קנדים
קטגוריה:קנדים ממוצא יהודי-רוסי
קטגוריה:קנדים שנולדו ב-1922
קטגוריה:קנדים שנפטרו ב-2002
איירין רוזנפלד

**איירין רוזנפלד** (**Irene Rosenfeld** נולדה ב-3 במאי 1953) היא אשת עסקים אמריקאית יהודיה, כיהנה כמנכ"לית ויושבת ראש חברת המזון והמשקאות האמריקאית הבינלאומית "Mondelēz International" (לשעבר "קראפט"), מהגדולות בתחום בעולם.

## ביוגרפיה
רוזנפלד נולדה בווסטברי שבמדינת ניו יורק. הוריה הם סימור, ממוצא יהודי רומני, וג'ואן בלקר, ממוצא יהודי גרמני. לרוזנפלד תואר ראשון בפסיכולוגיה, תואר שני במדעי העסקים, ותואר דוקטור בשיווק וסטטיסטיקה מאוניברסיטת קורנל. נשואה ולה שני ילדים.

רוזנפלד עבדה בתחילה בסוכנות פרסום בניו יורק, ובהמשך הצטרפה לחברת המזון "General Foods" ועסקה בתחום חקר שוק. עוסקת כשלושים שנה בעסקי המזון.

ב-2004 מונתה למנכ"לית חטיבת החטיפים של "פפסיקו", "פריטו-ליי". במהלך תפקידה קידמה את ייצורם של מוצרים בריאים יותר. ב-2006 מונתה למנכ"לית "קראפט", אחת משתי חברות המזון הגדולות בארצות הברית, וב-2007 מונתה גם ליושבת ראש החברה. במסגרת תפקידה קידמה את עסקי החברה בארצות הברית, קנדה ומוסקבה. ב-2010 הובילה את מהלך רכישת חברת הממתקים "קדבורי" הבריטית. ב-2012 נותרה בתפקידה בראש חטיבת החטיפים של קראפט, שפוצלה מתוך קראפט ושינתה את שמה ל-"Mondelēz International". היא פרשה מתפקידה בסוף 2017.

ב-2010 דורגה במקום השני ברשימת 10 הנשים החזקות בארצות הברית של המגזין פורבס, ב-2011 דורגה במקום העשירי ברשימה זו, וב-2012 במקום ה-13. שכרה הוערך ב-2010 ב-19.288 מיליון דולר, מה שהציב אותה במקום ה-48 בדירוג שכר המנכ"לים של פורבס.

רוזנפלד חברה בארגון "המועדון הכלכלי של שיקגו", ומכהנת כחברת דירקטוריון ב-"Grocery Manufacturers Association", ב-"Consumer Goods Forum", ובאוניברסיטת קורנל.

## קישורים חיצוניים

* איירין רוזנפלד , באתר חברת Mondelez International 
* איירין רוזנפלד, באתר המגזין פורבס 
* 
* 

## הערות שוליים

קטגוריה:אמריקאים ילידי מדינת ניו יורק
קטגוריה:מנכ"ליות אמריקאיות
קטגוריה:מנכ"לים אמריקאים
קטגוריה:נשות עסקים יהודיות אמריקאיות
קטגוריה:אנשי עסקים יהודים אמריקאים
קטגוריה:יהודיות אמריקאיות
קטגוריה:בעלות תואר דוקטור מאוניברסיטת קורנל
קטגוריה:בעלי תואר דוקטור מאוניברסיטת קורנל
קטגוריה:חברי ועד השלישייה
קטגוריה:אמריקאיות שנולדו ב-1953
קטגוריה:אמריקאים שנולדו ב-1953
פורום ניהול הידע בישראל

[ממוזער|שמאל|250px|[סמלילה הקודם של העמותה]]
**פורום ניהול הידע ב[[ישראל]]** הוא עמותה ישראלית רשומה ללא מטרות רווח. העמותה נוסדה בשנת 2009.

## מטרות
מטרת פורום ניהול הידע בישראל היא לשמש מקור ידע ומרכז מקצועי עבור העוסקים בניהול ידע בארגונים בישראל. הארגון פועל לקיים רשת קשרים ענפה ופעילות מקצועית שוטפת בין כל העוסקים בתחום זה ובתחומים הקשורים לו, כגון למידה וחדשנות.

הפורום פועל לפתח ידע חדש בנושא ניהול ידע בארגונים, המבוסס על הניסיון המעשי של החברים בו ופועל לקדם את הנושא בישראל. הוא שואף לאגד כחברים בו את כל העוסקים והמתעניינים בתחום בישראל, לפעול לקדם את ניהול הידע כמקצוע מוכר ופורמלי ולפתח קשרים מקצועיים עם ארגונים עמיתים בעולם.

## היסטוריה
הפורום הוא ממשיך דרכו של "פורום מנהלי הידע בארגונים בישראל", אשר נוסד בינואר 2001 על ידי יגאל חמיש, שבאותה עת שימש כמנהל הידע בחטיבת הנדסה ותכנון של חברת בזק. במשך קרוב לעשור שימש הפורום אכסניה לחלק גדול ממנהלי הידע בארגונים באותה תקופה. חברי הפורום נפגשו אחת למספר חודשים באחד הארגונים ולמדו על הנעשה בארגון בתחום ניהול הידע.

במאי 2009 חברו יחד 12 מחברי הפורום והחליטו למסד את פעילות הפורום ולהפוך אותו לעמותה רשומה. הפורום הרחיב את פעילותו מעבר למנהלי ידע בארגונים, ופתח את שעריו בפני כל העוסקים והמתעניינים בניהול ידע בישראל. המעבר לעמותה רשומה אפשר לגבות כספים מהחברים ולערוך כנסים שנתיים. הכנס הראשון נערך ב-22 בפברואר 2010.

הפורום מפעיל מתכונת של מפגשים תקופתיים, מפגשים פנים אל פנים ומפגשים מקוונים ברשת. הפורום פתח אתר רשת חברתית פתוח ברשת והפך לעמותה רשומה.

## פעילות
הפורום מתנהל כקהילת ידע בה חברים אנשי מקצוע, יועצים, מנהלי ידע ואחרים המעוניינים לקדם את נושא ניהול הידע ואו מתעניינים בו.

בעמותה רשומים חברים אשר מחדשים את חברותם מדי שנה ומשלמים דמי חבר בסיסיים המשמשים למימון הכנס השנתי ופעילויות העמותה. בראש העמותה פועל צוות מנהל, שמתאם ומניע את פעילויות העמותה. חברי הצוות המנהל נבחרים אחת לשנה בידי חברי העמותה בכנס השנתי של הפורום, שמתקיים לרוב בחודש מרץ. בצוות המנהל יש בעלי תפקידים כמו יו"ר, גזבר, יועץ משפטי, וועדת ביקורת.

גזבר העמותה מגיש מדי שנה דוח כספי מפורט. חברי ועדת הביקורת מגישים דו"ח ביקורת. הדו"חות מפורסמים באתר העמותה ומוצגים לחבריה.

הפורום מקיים מספר מפגשים בשנה ובהם הרצאות ושיחות בנושאי ניהול הידע. חלק מהמפגשים הם מפגשי פנים אל פנים במתכונת מסורתית וחלק מפגשים וירטואליים ברשת ובשיחות ועידה.

הפורום פועל לשיפור ולהרחבה ולהוספת ערכים בוויקיפדיה בנושאי ניהול ידע ופועל עם האקדמיה בנושאי לימוד ומחקר. אתר האינטרנט מרכז פעילות בכעשרים קבוצות עניין. באתר סיכומים ומסמכים בעלי עניין בניהול ידע ובפעילות העמותה. האתר פתוח לכל לקריאה ולחיפוש. כל אחד גם יכול להירשם כחבר באתר כדי להשתתף בשיחות או לנהל בלוג אישי. הרשמה זו היא נפרדת מהרשמה לחברות בעמותה והיא ללא כל תשלום. באתר רשומים מעל ל-650 חברים.

## קישורים חיצוניים
* 
* 
*דף המידע של הכנס השנתי של פורום ניהול הידע

קטגוריה:ניהול ידע
קטגוריה:ישראל: עמותות
פרס סיגקום

**פרס סיגקום** (אנגלית: **SIGCOMM Award**) הוא פרס שניתן עבור מפעל חיים בתחום תקשורת נתונים. הפרס ניתן מאז 1989 ע״י הארגון המדעי SIGCOMM, בכנס שנתי בעל אותו השם. הארגון הוא חלק ממספר ארגונים מדעיים הפועלים תחת המטריה של ארגון הגג ACM שהוא אגודה מדעית חשובה בתחום מדעי המחשב. ACM מורכב מ״קבוצות עניין מיוחד״ (SIGs - Special Interest Groups) בתחומים ספציפיים הקשורים למדעי המחשב, כך שתחילית השם של כל קבוצה היא SIG, וסיומת השם מבטא את תחום העניין שבו הקבוצה מתמקדת. במקרה זה, הסיומת COMM מהווה קיצור של המילה 
communication
אשר מבטאת את התעניינות קבוצת ההתמחות הזו בנושאי תקשורת בין מערכות מחשב.

## זוכים

## קישורים חיצוניים
* 

סיגקום
סיגקום
*
הייתה זו שעתם היפה ביותר

**הייתה זו שעתם היפה ביותר** (באנגלית: **This was their finest hour**) הוא שמו וסיומו של נאום אשר נשא וינסטון צ'רצ'יל, ראש ממשלת בריטניה בזמן מלחמת העולם השנייה, בפני בית הנבחרים של הפרלמנט הבריטי ב-18 ביוני 1940, כחודש לאחר עלייתו לשלטון כראש ממשלת אחדות לאומית שכללה את כלל המפלגות החברות בפרלמנט. היה זה הנאום השלישי בסדרה של שלושה נאומים אשר נשא צ'רצ'יל במהלך ימי המערכה על צרפת וקדמו לו "דם, עמל, דמעות ויזע" מ-13 במאי, "נילחם בחופים" מ-4 ביוני.

בנאומו הצדיק צ'רצ'יל את התמיכה המועטה לה זכו הצרפתים מצדה של הממלכה המאוחדת מאז אירועי דנקרק ודיווח אודות הצלחת פינויים מדנקרק של הכוחות המתגברים במבצע דינמו. הוא התנגד ללחץ ליצירת קואליציה פייסנית כלפי גרמניה הנאצית. בנוסף הוא סקר את הכוחות אשר עמדו לרשות הממלכה המאוחדת למניעת פלישה קרקעית לחופי האיים הבריטיים וסקר אגרות תמיכה מהדומיניונים אשר חיזקו את האמונה בניצחונה של בריטניה.

הנאום הסתיים במשפט:

## קישורים חיצוניים

* ערן סבאג, נאום צ'רצ'יל – שעתם היפה ביותר
*הייתה זו שעתם היפה ביותר - הנאום באתר צ'רצ'יל

קטגוריה:מילים וביטויים באנגלית
קטגוריה:מלחמת העולם השנייה: 1940
קטגוריה:המערכה על צרפת ועל ארצות השפלה
קטגוריה:נאומי וינסטון צ'רצ'יל
קטגוריה:הממלכה המאוחדת במלחמת העולם השנייה
קטגוריה:1940 בממלכה המאוחדת
שדמית

**שַׁדְמִית** (שם מדעי: *Glareola*) הוא סוג של עופות ממשפחת השדמתיים. לעופות אלה פנים צהובות בעלות סנטרים שחורים ומקורים אדומים והם מעופפים מעל שדות פתוחים, שם הם חוטפים חרקים קטנים במעוף מהיר.

מינים שונים של השדמית חיים באירופה, אסיה, אוסטרליה, אפריקה והאי מדגסקר. בישראל נצפים שני מינים חולפים, ומין אחד (שדמית מזרחית) מוגדר כמזדמן.

## מינים
סוג זה כולל 7 מינים:
*שדמית אדומת-כנף (*Glareola pratincola*)
*שדמית מזרחית (*Glareola maldivarum*)
*שדמית שחורת-כנף (*Glareola nordmanni*)
* *Glareola ocularis*
* *Glareola nuchalis*
* *Glareola cinerea*
* *Glareola lactea*

## קישורים חיצוניים

קטגוריה:בעלי חיים שתוארו ב-1760
קטגוריה:טקסונים שתוארו בידי מטוראן ז'אק בריסון
קטגוריה:שדמתיים
שדמית מזרחית

**שַׁדְמִית מזרחית** (שם מדעי: *Glareola maldivarum*) הוא מין של עוף ממשפחת השדמתיים.
פירוש השם המדעי: "שוכנת על מצע חצץ במלדיביים". Glarea - חצץ. 

## תיאור
מידות: אורך גוף 23-27 ס"מ. מוטת כנפיים  58-64 ס"מ.

שדמית זו דומה מאוד לשדמית אדומת-כנף, אך יש כמה מאפיינים, גם אם קשים לאבחנה, המבדילים אותה מאדומת הכנף: מבנה גופה גוץ יותר, בשל זנבה הקצר, שיש לו מזלג רדוד יותר משאר השדמיות; תחתית הכנף חלודית כמו אצל שדמית אדומת-כנף, אבל אין לה שפת זרימה לבנה ובולטת. רק במבט מקרוב ניתן לראות שפת זרימה בהירה ודקה מאוד; גשר העין כהה יותר, ולבסיס המקור יש גוון אדום מצומצם יותר; צורת הנחיר: במבט מקרוב ניתן להבחין שצורתו היא עגולה או אליפטית. זאת בשונה משתי השדמיות האחרות הנצפות בישראל - אדומת כנף ושחורת כנף - שיש להן נחיר בצורת חריץ מוארך.

השדמית המזרחית נפוצה באסיה מחבל קשמיר ועד סין. בישראל היא נצפתה פעם אחת בלבד בשפכי באר-שבע ב-1999.

## קישורים חיצוניים

## הערות שוליים

קטגוריה:טקסונים שתוארו בידי יוהאן ריינהולד פורסטר
קטגוריה:שדמתיים
קטגוריה:ארץ ישראל: שדמתיים
קטגוריה:בעלי חיים שתוארו ב-1795
קונגרס האורניתולוגיה הבין-לאומי

**קונגרס האורניתולוגיה הבין-לאומי** (באנגלית: **International Ornithological Congress**) הוא סדרת מפגשים מהוותיקים והגדולים בעולם שמאגדים אורניתולוגים (חוקרי עופות). הקונגרס מאורגן פעם בארבע שנים על ידי איגוד האורניתולוגים הבין-לאומי, גוף שכולל 200 חוקרי עופות. הקונגרס הראשון נערך ב-1884 ועד ל-1926 הוא התקיים באופן לא קבוע. משנת 1926 הוא נערך כל ארבע שנים למעט הפסקה של 12 שנה בתקופת מלחמת העולם השנייה.

מועדי הקונגרס:

## קישורים חיצוניים

* סיווג העופות למשפחות של ועדת הצפרות הבינלאומית, גרסה 3.2

קטגוריה:אורניתולוגיה
קטגוריה:כנסים